KOMISSION TÄYTÄNTÖÖNPANOASETUS (EU) 2021/1900,

annettu 27 päivänä lokakuuta 2021,

tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä ja Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta annetun täytäntöönpanoasetuksen (EU) 2019/1793 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) (virallista valvontaa koskeva asetus) ja erityisesti sen 47 artiklan 2 kohdan b alakohdan, 54 artiklan 4 kohdan a ja b alakohdan sekä 90 artiklan a, b ja c alakohdan,

sekä katsoo seuraavaa:

(1) Komission täytäntöönpanoasetuksessa (EU) 2019/1793 (3) vahvistetaan säännöt, jotka koskevat mainitun täytäntöönpanoasetuksen liitteessä I luetelluista tietyistä kolmansista maista peräisin olevia tiettyjä muita kuin eläinperäisiä elintarvikkeita ja rehuja koskevan virallisen valvonnan tilapäistä tehostamista unioniin tulon yhteydessä, ja erityisiä edellytyksiä, joilla säännellään tiettyjen elintarvikkeiden ja rehujen tuloa unioniin mainitun täytäntöönpanoasetuksen liitteessä II luetelluista tietyistä kolmansista maista mykotoksiinien, aflatoksiinit mukaan luettuina, torjunta-ainejäämien, pentakloorifenolin ja dioksiinien aiheuttaman kontaminaatioriskin sekä mikrobikontaminaatioriskin vuoksi, sekä mainitun täytäntöönpanoasetuksen liitteessä II a luetelluista tietyistä kolmansista maista tulevien tiettyjen elintarvikkeiden ja rehujen unioniin tulon keskeyttämistä.

(2) Koska täytäntöönpanoasetuksen (EU) 2019/1793 1 artiklan 1 kohdan b alakohdan ii alakohdassa, 8 artiklassa, liitteessä II olevassa taulukossa 2 ja liitteessä IV olevaa termiä ’koostetut elintarvikkeet’ ei käytetä samalla tavoin kuin muussa unionin lainsäädännössä, on aiheellista korvata kyseinen ilmaisu ilmaisulla ’kahdesta tai useammasta ainesosasta koostuvat elintarvikkeet’.

(3) Jotta voidaan varmistaa täytäntöönpanoasetuksen (EU) 2019/1793 yhdenmukainen tulkinta ja soveltaminen, on aiheellista lisätä ’alkuperämaan’ määritelmä kyseisen täytäntöönpanoasetuksen 2 artiklaan.

(4) Täytäntöönpanoasetuksen (EU) 2019/1793 12 artiklassa säädetään, että sen liitteissä I ja II olevia luetteloita on tarkasteltava säännöllisesti vähintään kuuden kuukauden välein, jotta voidaan ottaa huomioon riskeihin ja unionin lainsäädännön noudattamatta jättämiseen liittyvät uudet tiedot.

(5) Täytäntöönpanoasetuksen (EU) 2019/1793 liitteessä II a luetellaan tietyistä kolmansista maista peräisin olevat elintarvikkeet ja rehut, joita koskee kyseisen asetuksen 11 a artiklassa tarkoitettu unioniin tulon keskeyttäminen.

(6) Koska täytäntöönpanoasetuksessa (EU) 2019/1793 ei nimenomaisesti säädetä kiireellisten toimenpiteiden soveltamisajasta liitteessä II a lueteltujen tuotteiden osalta ja koska nämä toimenpiteet on peruutettava tai niitä on muutettava, kun saataville tulee riskeihin ja unionin lainsäädännön noudattamatta jättämiseen liittyviä uusia tietoja, myös tämän asetuksen liitteessä II a olevaa luetteloa olisi tarkasteltava uudelleen säännöllisesti. Sen vuoksi on aiheellista muuttaa täytäntöönpanoasetuksen (EU) 2019/1793 12 artiklaa.

(7) Asetuksella (EY) N:o 178/2002 perustetun elintarvikkeita ja rehuja koskevan nopean hälytysjärjestelmän (RASFF) kautta hiljattain ilmoitettujen elintarvikkeita koskevien vaaratilanteiden esiintyminen ja merkityksellisyys sekä tiedot jäsenvaltioiden vuoden 2020 jälkipuoliskolla suorittamasta muiden kuin eläinperäisten elintarvikkeiden ja rehujen virallisesta valvonnasta osoittavat, että täytäntöönpanoasetuksen (EU) 2019/1793 liitteissä I ja II vahvistettuja luetteloita olisi muutettava ihmisten terveyden suojelemiseksi unionissa.

(8) Erityisesti voidaan todeta, että Turkista tulevien sitruunoiden lähetysten osalta elintarvikkeita ja rehuja koskevan nopean hälytysjärjestelmän ilmoituksista peräisin olevat tiedot sekä tiedot jäsenvaltioiden toteuttamasta virallisesta valvonnasta osoittavat, että on ilmennyt ihmisten terveyteen kohdistuvia uusia riskejä, jotka johtuvat mahdollisesta torjunta-ainejäämien aiheuttamasta kontaminaatiosta ja edellyttävät virallisen valvonnan tehostamista. Lisäksi Brasiliasta tulevien maapähkinöiden lähetysten osalta jäsenvaltioiden toteuttamaa virallista valvontaa koskevat tiedot osoittavat, että on ilmennyt ihmisten terveyteen kohdistuvia uusia riskejä, jotka johtuvat mahdollisesta torjunta-ainejäämien aiheuttamasta kontaminaatiosta ja edellyttävät virallisen valvonnan tehostamista. Sen vuoksi näitä molempia hyödykkeitä koskevat kohdat olisi sisällytettävä täytäntöönpanoasetuksen (EU) 2019/1793 liitteeseen I siten, että fyysisten ja tunnistustarkastusten tiheydeksi vahvistetaan 20 prosenttia.

(9) On aiheellista nostaa Turkista tulevien appelsiinien, mandariinien, klementiinien, wilkingien ja muiden niiden kaltaisten sitrushedelmähybridien sekä Capsicum-suvun makeiden ja mietojen paprikoiden ja muiden kuin makeiden ja mietojen paprikoiden fyysisten ja tunnistustarkastusten tiheys 20 prosenttiin, koska jäsenvaltioiden toteuttamassa täytäntöönpanoasetuksen (EU) 2019/1793 mukaisessa virallisessa valvonnassa on havaittu, että unionin lainsäädännössä säädetyt torjunta-ainejäämiä koskevat vaatimukset ovat usein jääneet täyttymättä, ja koska RASFF-järjestelmässä on tehty asiasta paljon ilmoituksia.

(10) On aiheellista nostaa Malesiasta tulevien jakkipuun hedelmien ja Ugandasta tulevien Capsicum-suvun muiden kuin makeiden ja mietojen paprikoiden fyysisten ja tunnistustarkastusten tiheys 50 prosenttiin, koska jäsenvaltioiden toteuttamassa täytäntöönpanoasetuksen (EU) 2019/1793 mukaisessa virallisessa valvonnassa on havaittu, että unionin lainsäädännössä säädetyt torjunta-ainejäämien aiheuttamaa kontaminaatiota koskevat vaatimukset ovat erittäin usein jääneet täyttymättä.

(11) Koska RASFF-järjestelmässä on ilmoitettu tiettyihin Intiasta tulevan okran lähetyksiin liittyvästä etyleenioksidijäämien aiheuttamasta kontaminaatiosta, etyleenioksidi olisi lisättävä kyseiselle hyödykkeelle suoritettavaan analyysiin ja Intiasta tulevalle okralle torjunta-ainejäämien, myös etyleenioksidin, havaitsemiseksi unionin rajoilla tehtävien fyysisten ja tunnistustarkastusten tiheys olisi nostettava 20 prosenttiin.

(12) On aiheellista nostaa Yhdysvalloista tulevien maapähkinöiden fyysisten ja tunnistustarkastusten tiheys 20 prosenttiin, koska jäsenvaltioiden toteuttamassa täytäntöönpanoasetuksen (EU) 2019/1793 mukaisessa virallisessa valvonnassa on havaittu, että unionin lainsäädännössä säädetyt aflatoksiinikontaminaatiota koskevat vaatimukset ovat usein jääneet täyttymättä, ja koska RASFF-järjestelmässä on tehty asiasta paljon ilmoituksia.

(13) On aiheellista nostaa Sudanista tulevien seesaminsiementen fyysisten ja tunnistustarkastusten tiheys 50 prosenttiin, koska jäsenvaltioiden toteuttamassa täytäntöönpanoasetuksen (EU) 2019/1793 mukaisessa virallisessa valvonnassa on havaittu, että unionin lainsäädännössä säädetyt Salmonellan aiheuttamaa kontaminaatiota koskevat vaatimukset ovat erittäin usein jääneet täyttymättä.

(14) On aiheellista nostaa Turkista tulevien viininlehtien fyysisten ja tunnistustarkastusten tiheys 50 prosenttiin, koska jäsenvaltioiden toteuttamassa täytäntöönpanoasetuksen (EU) 2019/1793 mukaisessa virallisessa valvonnassa on havaittu, että unionin lainsäädännössä säädetyt torjunta-ainejäämien aiheuttamaa kontaminaatiota koskevat vaatimukset ovat erittäin usein jääneet täyttymättä.

(15) Saatavilla olevat tiedot osoittavat Georgiasta tulevien hasselpähkinöiden ja hasselpähkinöistä valmistettujen tuotteiden osalta, että unionin lainsäädännössä säädettyjen vaatimusten noudattaminen on kehittynyt suotuisasti aflatoksiinikontaminaation suhteen. Georgiasta tulevien hasselpähkinöiden ja hasselpähkinöistä valmistettujen tuotteiden fyysisten ja tunnistustarkastusten tiheys on aiheellista laskea 20 prosenttiin. Turkista ja Azerbaidžanista tulevat hasselpähkinät ja hasselpähkinöistä valmistetut tuotteet luetellaan täytäntöönpanoasetuksen (EU) 2019/1793 liitteessä II aflatoksiinikontaminaatioriskin vuoksi. Riskien vähentämisen johdonmukaisuuden varmistamiseksi on aiheellista muuttaa nykyistä Georgiasta tulevia hasselpähkinöitä ja hasselpähkinöistä valmistettuja tuotteita koskevaa kohtaa siten, että se kattaa samat tuotteet kuin Turkista ja Azerbaidžanista peräisin olevat tuotteet.

(16) Etiopiasta tuleviin seesaminsiemeniin on sovellettu tehostettua virallista valvontaa Salmonellan aiheuttaman kontaminaatioriskin vuoksi tammikuusta 2019 lähtien. Jäsenvaltioiden näille elintarvikkeille suorittama virallinen valvonta osoittaa, että vaatimusten noudattaminen on ollut jatkuvasti erittäin puutteellista virallisen valvonnan tehostamisen jälkeen. Nämä tulokset osoittavat, että kyseisten elintarvikkeiden tulo unioniin aiheuttaa vakavan riskin ihmisten terveydelle.

(17) Tehostetun virallisen valvonnan lisäksi on sen vuoksi tarpeen säätää Etiopiasta peräisin olevia seesaminsiemeniä koskevista erityisedellytyksistä. Kaikkien Etiopiasta tulevien seesaminsiemenlähetysten mukana olisi oltava virallinen todistus, jossa todetaan, että kaikki näytteenotto- ja analyysitulokset osoittavat, ettei Salmonellaa esiinny 25 grammassa, kuten täytäntöönpanoasetuksen (EU) 2019/1793 10 artiklan 2 kohdan d alakohdassa säädetään. Näytteenotto- ja analyysitulokset olisi liitettävä kyseiseen todistukseen. Täytäntöönpanoasetuksen (EU) 2019/1793 liitteessä I oleva Etiopiasta tulevia seesaminsiemeniä koskeva kohta olisi sen vuoksi poistettava ja kyseisiä siemeniä koskeva kohta olisi lisättävä kyseisen täytäntöönpanoasetuksen liitteeseen II.

(18) Sri Lankasta tuleviin Capsicum-suvun makeisiin ja mietoihin paprikoihin ja muihin kuin makeisiin ja mietoihin paperikoihin on sovellettu tehostettua virallista valvontaa aflatoksiinien aiheuttaman kontaminaatioriskin vuoksi tammikuusta 2017 lähtien. Jäsenvaltioiden näille elintarvikkeille suorittama virallinen valvonta osoittaa, että vaatimusten noudattaminen on ollut jatkuvasti erittäin puutteellista virallisen valvonnan tehostamisen jälkeen. Nämä tulokset osoittavat, että kyseisten elintarvikkeiden tulo unioniin aiheuttaa vakavan riskin ihmisten terveydelle.

(19) Tehostetun virallisen valvonnan lisäksi on sen vuoksi tarpeen säätää Sri Lankasta tulevia Capsicum-suvun makeita ja mietoja paprikoita ja muita kuin makeita ja mietoja paprikoita koskevista erityisedellytyksistä. Kaikkien Sri Lankasta tulevien kyseisen hyödykkeen lähetysten mukana olisi oltava virallinen todistus, jossa todetaan, että tuotteista on otettu näytteet ja ne on analysoitu aflatoksiinien varalta ja että kaikki tulokset osoittavat, että aflatoksiinien enimmäismääriä ei ole ylitetty. Näytteenotto- ja analyysitulokset olisi liitettävä kyseiseen todistukseen. Täytäntöönpanoasetuksen (EU) 2019/1793 liitteessä I oleva Sri Lankasta tulevia Capsicum-suvun makeita ja mietoja paprikoita ja muita kuin makeita ja mietoja paprikoita koskeva kohta olisi sen vuoksi poistettava ja kyseisiä paprikoita koskeva kohta olisi lisättävä kyseisen täytäntöönpanoasetuksen liitteeseen II.

(20) Saatavilla olevat tiedot osoittavat täytäntöönpanoasetuksen (EU) 2019/1793 liitteessä I aflatoksiinikontaminaatioriskin vuoksi lueteltujen Yhdysvalloista peräisin olevien pistaasipähkinöiden osalta, että unionin lainsäädännössä säädettyjä asiaa koskevia vaatimuksia on noudatettu yleisesti ottaen tyydyttävästi. Tehostettu virallinen valvonta ei sen vuoksi ole enää perusteltua kyseisen hyödykkeen osalta ja täytäntöönpanoasetuksen (EU) 2019/1793 liitteessä I oleva kyseistä tuotetta koskeva kohta olisi poistettava.

(21) Jotta voidaan varmistaa tehokas suoja maapähkinöiden aflatoksiinikontaminaatiosta mahdollisesti aiheutuvilta terveysriskeiltä, täytäntöönpanoasetuksen (EU) 2019/1793 liitteessä II olevassa taulukossa 1 riveille ”Maapähkinät, muulla tavalla valmistetut tai säilötyt” olisi lisättävä sarakkeeseen ”Elintarvikkeet ja rehut (käyttötarkoitus)” ilmaisu ”myös sekoitukset” ja sarakkeeseen ”CN-koodi” sekoitusten CN-koodit.

(22) On aiheellista säätää siirtymäajasta Etiopiasta tulevien seesaminsiementen lähetyksille ja Sri Lankasta tulevien Capsicum-suvun makeiden ja mietojen paprikoiden ja muiden kuin makeiden ja mietojen paprikoiden lähetyksille, joiden mukana ei ole virallista todistusta mutta joille on jo suoritettu rajatarkastusasemalla virallinen valvonta fyysisille ja tunnistustarkastuksille määritetyllä yhdenmukaistetulla tiheydellä täytäntöönpanoasetuksen (EU) 2019/1793 mukaisesti ennen sen muuttamista tällä asetuksella.

(23) Täytäntöönpanoasetuksessa (EU) 2019/1793 vahvistetaan vaatimukset, jotka koskevat kyseisen täytäntöönpanoasetuksen liitteessä II lueteltujen elintarvike- ja rehulähetysten unioniin tuloa varten myönnettävän virallisen todistuksen mallia.

(24) Jotta voidaan yhdenmukaistaa komission täytäntöönpanoasetuksessa (EU) 2020/2235 (4) vahvistetut eri tavaraluokkia koskevat unioniin tuloa varten myönnettävät viralliset todistukset ja varmistaa johdonmukaisuus virallisten todistusten uusien sertifiointivaatimusten kanssa, on aiheellista muuttaa virallisen todistuksen mallia ja kyseisen todistuksen täyttämistä koskevia täytäntöönpanoasetuksen (EU) 2019/1793 liitteessä IV vahvistettuja huomautuksia.

(25) Yhdenmukaisuuden ja selkeyden varmistamiseksi on aiheellista korvata täytäntöönpanoasetuksen (EU) 2019/1793 liitteet I, II, II a ja IV kokonaan.

(26) Sen vuoksi täytäntöönpanoasetusta (EU) 2019/1793 olisi muutettava.

(27) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2019/1793 muuttaminen Muutetaan täytäntöönpanoasetus (EU) 2019/1793 seuraavasti: 1) Korvataan 1 artiklan 1 kohdan b alakohdan ii alakohta seuraavasti: ”ii) lähetykset, jotka sisältävät kahdesta tai useammasta ainesosasta koostuvia elintarvikkeita, jotka sisältävät jotakin niistä elintarvikkeista, jotka on lueteltu liitteessä II olevassa taulukossa 1 niihin liittyvän aflatoksiinikontaminaatioriskin vuoksi, jos ne sisältävät enemmän kuin 20 prosenttia joko yhtä asianomaista tuotetta tai asianomaisia tuotteita yhteensä, ja jotka kuuluvat kyseisessä liitteessä olevassa taulukossa 2 vahvistettuihin CN-koodeihin;”; 2) Lisätään 2 artiklan 1 kohtaan c alakohta seuraavasti: ”c) ’alkuperämaalla’ i) maata, josta tavarat ovat peräisin, jossa ne on kasvatettu, korjattu tai tuotettu, jos elintarvikkeet ja rehut on lueteltu liitteissä mykotoksiinien, aflatoksiinit mukaan luettuina, tai kasvitoksiinien aiheuttaman mahdollisen kontaminaatioriskin tai sallittujen torjunta-ainejäämien enimmäismäärien mahdollisen noudattamatta jättämisen vuoksi; ii) maata, jossa tavarat on tuotettu, valmistettu tai kääritty, jos elintarvikkeet ja rehut on lueteltu liitteissä Salmonellan esiintymisriskin tai i alakohdassa mainittujen muiden vaarojen vuoksi.”; 3) Korvataan 8 artiklan 3 ja 4 kohta seuraavasti: ”3. Liitteessä II olevassa taulukossa 2 lueteltuihin kahdesta tai useammasta ainesosasta koostuviin elintarvikkeisiin, jotka sisältävät ainoastaan yhteen liitteessä II olevassa taulukossa 1 olevaan kohtaan kuuluvia tuotteita, sovelletaan liitteessä II olevassa taulukossa 1 kyseiselle kohdalle vahvistettua tunnistustarkastusten ja fyysisten tarkastusten tiheyttä. 4. Liitteessä II olevassa taulukossa 2 lueteltuihin kahdesta tai useammasta ainesosasta koostuviin elintarvikkeisiin, jotka sisältävät useisiin liitteessä II olevassa taulukossa 1 oleviin, samaa vaaraa koskeviin kohtiin kuuluvia tuotteita, sovelletaan liitteessä II olevassa taulukossa 1 kyseisille kohdille vahvistettua suurinta tunnistustarkastusten ja fyysisten tarkastusten tiheyttä.”; 4) Korvataan 12 artikla seuraavasti: ”12 artikla Liitteiden päivitykset Komissio tarkastelee liitteissä I, II ja II a vahvistettuja luetteloja säännöllisesti vähintään kuuden kuukauden välein, jotta voidaan ottaa huomioon riskeihin ja sääntöjen noudattamatta jättämiseen liittyvät uudet tiedot.”; 5) Korvataan 14 artikla seuraavasti: ”14 artikla Siirtymäaika Etiopiasta tulevien seesaminsiementen lähetysten ja Sri Lankasta tulevien Capsicum-suvun makeiden ja mietojen paprikoiden ja muiden kuin makeiden ja mietojen paprikoiden lähetysten, joiden mukana ei ole virallista todistusta ja näytteenotto- ja analyysituloksia tämän asetuksen mukaisesti, tulo unioniin on sallittu 13 päivään tammikuuta 2022 saakka.’; 6) Korvataan liitteet I, II, II a ja IV tämän asetuksen liitteessä olevalla tekstillä.

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä lokakuuta 2021. Komission puolesta Puheenjohtaja Ursula VON DER LEYEN

(1) EYVL L 31, 1.2.2002, s. 1.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2019/1793, annettu 22 päivänä lokakuuta 2019, tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä, Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta ja komission asetusten (EY) N:o 669/2009, (EU) N:o 884/2014, (EU) 2015/175, (EU) 2017/186 ja (EU) 2018/1660 kumoamisesta (EUVL L 277, 29.10.2019, s. 89).

(4) Komission täytäntöönpanoasetus (EU) 2020/2235, annettu 16 päivänä joulukuuta 2020, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista, virallisten todistusten malleista ja yhdistettyjen eläinterveys- ja virallisten todistusten malleista tiettyjen eläinten ja tavaroiden luokkien lähetysten unioniin tuloa ja unionin sisällä tapahtuvia siirtoja varten, tällaisia todistuksia koskevasta virallisesta sertifioinnista sekä asetuksen (EY) N:o 599/2004, täytäntöönpanoasetusten (EU) N:o 636/2014 ja (EU) 2019/628, direktiivin 98/68/EY ja päätösten 2000/572/EY, 2003/779/EY ja 2007/240/EY kumoamisesta (EUVL L 442, 30.12.2020, s. 1).